Fecko, Martin, poslanec NR SR (2018-10-24):
Ďakujem pekne. Pán predsedajúci, kolegyne, kolegovia, vážení hostia, dávame ho už štvrtýkrát, musím povedať, tento návrh zákona a je to nový návrh, teda nový zákon, nie je to novela zákona, je to nový zákon. Táto myšlienka, aby sme podporili laznícke osídlenie, to znamená, to rozptýlené osídlenie, skrsla ešte v minulom volebnom období a vlastne pokračujem v tom, čo navrhol kolega Huba a kolega Mičovský, ktorí už teraz nie sú členmi zákonodarného zboru. A myslím si, že tento zákon má hlavu a pätu. Do prvého čítania by sme mali dávať zákony, ktoré by mali hovoriť o určitých problémoch, ktoré sa neriešia alebo zdajú sa byť neriešenými, a myslím si, že našu históriu, ktorú už nemôžme vrátiť späť a ktorú tu máme, čo sa týka osídlenia, by sme si mali vážiť. Lazy sú sídelným útvarom, ktorý je charakterizovaný roztrúseným osídlením. Laznícke, respektíve kopaničiarske osídlenie je svojbytným prejavom socioekonomickej aktivity, ktoré je podmienené špecifickými prírodnými a historickými podmienkami. V súčasnosti prevažuje, samozrejme, dlhodobý tlak centralizácie aj takéhoto osídlenia. Táto disproporcia má za následok výraznú funkčnú transformáciu kopaničiarskych sídiel a v polohách najmenej priaznivých na trvalé bývanie dochádza k ich zániku až k trvalému vyľudneniu. Na druhej strane mnoho krajín Európskej únie si práve takéto osídlenie váži, podporuje a dáva mu prednosť aj vo financiách pri určitých typoch osídlenia. Môžem spomenúť Fínsko, Rakúsko, Rumunsko, v Grécku, dokonca podporu rodín aj s deťmi, ktoré majú trvalý pobyt v horských a znevýhodnených oblastiach, v Švédsku riedko osídlené oblasti sú tiež finančne kryté zo štátneho rozpočtu, aby udržali osídlenie v danom území. Myslím si, že za našu históriu a našich predkov sa hanbiť nemusíme a jednou z možností, ako prilákať na mäkký turistický ruch a oživiť turistický ruch na Slovensku, je aj takéto osídlenie. Niekde sa to volá lazy, niekde kopanice, niekde štály, je to v závislosti od regiónu, v ktorom sa na Slovensku nachádzame. Nakoľko slovenská, ale aj európska legislatíva umožňuje rôzne druhy podpôr či už poľnohospodárov, roľníkov, farmárov v znevýhodnených oblastiach, aj napriek tomu vyzerá, že u nás akoby to bolo hádzanie hrachu na stenu. Tieto oblasti sa nám systematicky vyľudňujú a musím povedať, že tí prirodzení údržbári krajiny, ktorí prakticky sú obyvatelia žijúci v týchto, v takýchto územiach, nám odchádzajú. To znamená, že krajina sa nám začína dostávať do iného stavu, aký by sme si tu možnože predstavovali a ktorý by mohol priviesť aj ten turistický ruch. Zásadným impulzom k vypracovaniu tohto zákona bola aj skutočnosť, že, ako som už spomenul, je to na pokraji zániku, takéto osídlenie. Istá obroda musím povedať, že, samozrejme, nastala a to systémom nejakého toho chalupárčenia, že sme si kúpili chalupu, chodíme z Bratislavy, z miest na určité územia, ktoré majú aj v mnohých prípadoch takéto osídlenie, takýto typ, ale, žiaľ, toto neni cesta na záchranu, lebo tento človek tam väčšinou býva cez víkend alebo cez prázdniny, ale ostatný čas, ktorý ide počas roka, je celkom niekde inde a to územie, samozrejme, ostáva, dá sa povedať, na samovývoj. A ten samovývoj je aký? Taký, že nám to zarastie, za chvíľu tu budeme mať lesy a skončíme v tých lazníckych oblastiach mimo nejakej tej poľnohospodárskej a ostatnej plochy, bude iba les. Lebo takto prakticky bola aj valašská kolonizácia, kedy sme z lesa klčovali a urobili poľnohospodársku pôdu. Takže myslím si, že toto neni zmysel, keď už teda máme tieto, takéto osídlenia, tak toto neni zmysel ďalšieho vývoja na Slovensku, a preto chceme, aby sme mali aj v rozpočte v určitých rezortoch – a ten rezort, to je rezort pôdohospodárstva, rozvoja vidieka a rezort dopravy –, aby sme mali aj kolónku, ktorým prispejeme týmto obciam na ich financovanie a na rozvoj ich územia. Samozrejme, že predmetom tohto zákona je v prvom rade zadefinovanie základných pojmov, lebo aj tieto nie sú zatiaľ v jednotlivých zákonoch, ktoré tu máme, ktorých tu na Slovensku máme, ako viem, okolo desať a pol tisíc, tak tento laznícky nejaký pojem nebol zadefinovaný, to rozptýlenie toho osídlenia, tak samozrejme, že dávame aj tieto základné pojmy, a to je napríklad rozptýlenie osídlenia, laznícka obec, obyvateľ lazov kto je, čo je laznícka pôda, laznícke obydlie. Aby to nebolo tak, že o Bratislave; teda Bratislava bude rozhodovať o nejakej lazníckej obci niekde na kopaniciach alebo v Čadci, na Kysuciach alebo na východe, tak prakticky dávame iba rámec v tomto zákone a konkrétne všeobecne záväzné nariadenie, že akým spôsobom tu bude prerozdeľovať, bude, samozrejme, určovať tá obec, ktorá najviac vie a najčestnejšie vie povedať, čo ju trápi u týchto obyvateľov, ktorí na týchto lazoch, respektíve týchto štáloch alebo kopaniciach žijú. Takže dotáciu bude môcť poberať podľa tohto zákona obec, ona bude žiadateľom a môže ju použiť v rámci svojho všeobecno-záväzného nariadenia na podporu obyvateľov lazov, na podporu rekonštrukcie lazníckeho osídlenia s cieľom zachovania tradičného charakteru architektúry a historických štruktúr krajiny. A po tretie, a podpora hospodárenia na lazoch, ktoré sleduje najmä obstaranie poľnohospodárskych strojov nevyhnutných na bežné vykonávanie obhospodarovania lazníckej pôdy, zachovanie a ochranu pôvodných ovocných stromov, údržbu vodných zdrojov, žriedel a prameňov a výrobu tradičných potravín. Takže na to by malo sledovať a tento zákon je takto nasmerovaný, aby takéto účely, na takéto účely boli tie finančné prostriedky, ktoré by mali byť poskytnuté zo štátneho rozpočtu, boli urobené. Samozrejme, samostatnou časťou tohto zákona je aj podpora dopravy, lebo najväčší problém, tam žijú tiež ľudia, ktorí majú aj deti, samozrejme, ktoré dorastajú, tak je problém dostať sa či už na strednú, alebo základnú školu, prípadne na vysokú školu, tak dávame aj rezortu dopravy nášmu, aby aj ono prispelo určitou čiastkou v rámci alokácií financií na takéto obce. Samozrejme, možnože vás napadne milión päť ďalších vecí, ktoré by sa tam dalo ešte u týchto lazníckych osídlení nejako zakomponovať do tohto zákona. Hovorím, je to prvé čítanie, ktoré je tu v pléne už štvrtýkrát, takže myslím si, že keď ste podrobne, v tomto volebnom to už bolo minimálne raz dané, takže keď ste to podrobne študovali, tak viac-menej viete, o čom hovorím, takže mali sme napríklad na mysli aj možnože podporu včelárstva alebo chovateľstva v niečom a takto v týchto horských a podhorských oblastiach, lebo väčšinou sa nachádzame na nejakom tom podhorskom a horskom území. Takže myslím si, že všetky návrhy, ktoré by vzišli v prípade postúpenia do druhého čítania, samozrejme, budeme veľmi radi, aby sa rozprúdila aj diskusia a aby sme mohli takouto formou tento zákon čo najviac stransparentniť a prispôsobiť riešenie problémov týchto lazníckych osídlení. Návrh zákona má, samozrejme, negatívny vplyv na rozpočet verejnej správy, lebo znovu vyčleňujeme nejaký badžet financií, ale myslím si, že je nutný a mali by sme povedať týmto obciam, že áno, vážení, my si vás tiež vážime a je to jeden z dôvodov prečo aj tento zákon sme tu predložili. Nemá vplyv na podnikateľské prostredie ani na informatizáciu spoločnosti, vyvoláva pozitívne sociálne vplyvy a vplyvy na životné prostredie. Návrh zákona je v súlade s Ústavou Slovenskej republiky, ústavnými zákonmi a všeobecnými záväznými právnymi predpismi Slovenskej republiky, medzinárodnými zmluvami a inými dokumentmi medzinárodnými, ktorými je Slovenská republika viazaná, ako aj s právom Európskej únie. Toľko na úvod a potom v rozprave, do ktorej sa, pán predsedajúci, hlásim ako prvý, rozvediem podrobnejšie. Ďakujem.